Gangi kwan mukene okwero woro rukca ma gankal me yot kom kacel ki gankal ma loyo lok kom pwonye omiyo kun gi juku tim me diyo lunyodo ni lutino kwan omwero gucul cul pi pim ikom two korona.
Minista maloyo gankal me pwonye Janet Museveni con onwongo ociko lunyodo me kwero lakit cul magi.
Inongo ni lunyodo mapol okati ki jemo i yamo me kubu ngec pa munu kun gi kwero lajwac kikit cul mogo ma gangi pwonye mukene tye ka penyo gin wek ki pim lutino gi ikom two korona.
Kitito bene ni gangi pwonye mukene tye ka penyo lunyodo me wilo yat me cango two korona ma omyero giket i odi yadi matye i gangi pwonye magi.
Minista ma piny ma loyo lok kom pwonye, Dr. Joyce Moriku Kaducu olego lakit gangi pwonye magi me woro rukca ma ki miyo kun ciko gin ni ka gukwero lubu cik man ci miri madit bi kati ki cik magwa ikom gin
“Gangi kwan ducu omyero oket jami aluba me juku nya pa two korona dak omwero gumed kero me lubu cik man. Kit gang kwan mo ma tye ka penyo lunyodo me culu cul pi pim ikom two korona omyero gu juk tim man cut, ka peke wa bi bino ikom wun”, Minista Moriku otito i yamo me kubu ngec me Twitter.
Moriku otito ni lakit tim ni omyero kong gi pim lutino kwan ikom two korona ma pud peya lutino odonyo iot kwan, pe tye ikin jami atima ma gang kal ma loyo lok kom pwonye omiyo.
Ento kono ki tung cel, kiniang ni gangi pwonye mukene tye ka penyo lunyodo me pimo lutino gi ikom two korona dak gu bin ki lanyut manyutu ni lutino gi peke ke two korona.